Karsten Hønge (SF), 2024-12-05:
Man tror, det er løgn, men forslaget om at åbne Danmarks fordør for endnu mere udenlandsk arbejdskraft på danske arbejdspladser kommer på en dag, hvor vi alle er bekendte med helt aktuelle sager om arbejdskriminalitet ved byggerierne i Odense, Køge og på Storstrømmen.
Jo, jo, entreprenørerfirmaet Itinera har undersøgt sig selv og sine nøje udvalgte samarbejdspartnere, som i øvrigt bæres af de samme værdier som moderselskabet, nemlig størst mulig profit hurtigst muligt og så i øvrigt evnen til at springe over, hvor gærdet er lavest.
Hvad viste undersøgelsen så?
Både hovedentreprenøren Itinera og underentreprenøren Tekno Fire er jo uskyldige som nyfalden sne i december.
Hvis man altså tror på den selvopfundne frifindelse og på, at ufaglærte arbejdere fra Albanien aflønnes med imellem 35.000 og 40.000 kr. om måneden, så må jeg sige, at de mennesker melder sig til den søde, men dog tapre skare, som i december også tror på nisser.
Nej, det, de skulle gøre i Region Syddanmark, var at melde de her firmaer til politiet.
Man kunne også gøre det, ved at virksomheder, der ønsker at anvende beløbsordningen, skal tage det nødvendige ansvar i forhold til elever og lærlinge.
Man kunne forestille sig, at der skal være fuld offentlighed omkring, hvilke virksomheder der bruger erhvervsordningerne, samt i hvilket omfang virksomhederne bruger ordningerne.
Der kunne oprettes et register, hvor det er muligt at se, hvilke virksomheder der anvender ordningerne, og hvor mange de har ansat.
Et godt forslag kunne jo også være, at den overenskomstbærende faglige organisation på området orienteres om rekrutteringen via erhvervsordningerne, og at de har ret til at få udleveret henholdsvis lønsedler, ansættelseskontrakter og arbejdstidsregistreringer, og at fagbevægelsen desuden altid skal have ret til at komme ud på den enkelte arbejdsplads, hvor arbejdet udføres.
Man kunne jo også forestille sig, at virksomheder, der misbruger reglerne, straffes med højere bøder og udelukkes fra at hente og bruge udenlandsk arbejdskraft fra erhvervsordningerne fremover, og at myndighedernes kontrol med ordningerne desuden udvides markant.
Der skal langt flere ressourcer til de udkørende kontrolenheder til at sikre mod misbrug af ordningerne.
Sådan kunne man jo også skrue nogle ordninger sammen i stedet for at lempe dem.
Man tror, det er løgn, men det her forslag behandles også på en dag, hvor det kun er få dage siden, vi oplevede den værste arbejdsulykke i 30 år i byggebranchen, hvor udenlandske firmaer med den sædvanlige konstruktion med en hovedentreprenør ét sted hyrer underentreprenører et andet sted, der tager arbejdere ind fra et tredje sted.
Det krænker da i den grad min retsbevidsthed.
Det tror jeg man ville gøre i alle mulige andre sager, hvor man har døde, f.eks. i en bandekrig eller på anden vis.
Men nej, nej, der er jo her helt særlige regler, hvor de implicerede kan nå at afstemme deres forklaringer.
Jeg ved jo godt, at De Konservative ikke er dem, der interesserer sig allermest for lønmodtagerne.
Det kunne måske vække lidt interesse hos De Konservative.
Jeg vil bare sige, at social dumping spirer frem som ukrudt i forårsvarme haver, og at vi hele tiden skal være over det med hakkejernet.
Det spirer frem alle vegne, og hele tiden antager det nye former.
Vi skal være over det her ukrudt konstant, for selv om vi lægger de faglige og politiske fliser tæt op ad hinanden, maser det sig igennem i revnerne, og presset på løn- og arbejdsforhold undergraver almindelige menneskers mulighed for gode jobs, og seriøse firmaer får sværere ved at klare sig i konkurrencen.
Udenlandske firmaer og deres ansatte er velkomne i Danmark, men de har ikke så meget som et hammerslag at gøre i det her land, hvis de ikke overholder danske overenskomster, respekterer fagforeningerne, overholder arbejdsmiljøloven og i øvrigt betaler moms og skat.
Vi siger mange gange nej tak til De Konservatives forslag.